‘હાય….સહજ, હીર હીયર…. કવરેજ જતું રહ્યું હતું મોબાઈલનું અને કદાચ તારી અને મારી સમજણનું ! આજે તારી કે આપણી વાત કરવાની ટાળીને માત્ર મારી જ વાત કરીશ. મારી લાગણીઓ પ્રેમ, સંબંધ, જરૂરિયાત બધું જ તારા પૂરતું સીમિત છે. તારાથી શરૂ થઈ ને તારા પર જ ખતમ થાય છે પરંતુ મારું અસ્તિત્વ નહીં ! લગ્નસંબંધ મારા કે તારા માટે બંધન બની રહે એ મારી ઇચ્છા નથી અને હવે એ સંબંધમાં પણ ‘સમત્વ’ નથી રહ્યું ત્યારે… આજથી…અત્યારથી એક ઘરમાં, એક છત નીચે માત્ર રૂમ-મેટ કે એથી વધુ માત્ર મિત્રો તરીકે રહેવું અને ફરી પ્રેમ, લાગણીને સમત્વ ઊગે એની રાહ જોવી અને કદાચ ફરી એ પ્રેમને લાગણીઓની કૂંપળ ના પણ ઊગે તો હસતા મોઢે અલવિદા કહી દેવાની તૈયારી હોય… બ્લુ બેડશીટ અને એ સાથે જોડાયેલી બધી ‘શીટ’ તારી બહેનપણીને કુરિયર કરી દેવાની તાકાત અને દિલી ઈચ્છા હોય તો જ સાંજે ડિનર માટે ઘેર પાસ્તા બનશે, નહીં તો ખાઉધરા ગલીમાં તારા નવા સંબંધની ઉજવણી !’ – મસમોટ્ટો એસ.એમ.એસ ટાઈપ કરીને હળવા મિજાજમાં હોસ્પિટલમાંથી ડિસ્ચાર્જનું ફોર્મ ભરવા બેઠી.